Τιαρέτ

Το Τιαρέτ (. βερβερικές γλώσσες: Ταχέρτ ή Τιχέρτ, δηλαδή «λέαινα») είναι σημαντική πόλη στην κεντρική Αλγερία, πρωτεύουσα της ομώνυμης επαρχίας. Τόσο η πόλη όσο και η επαρχία βρίσκονται νοτιοδυτικά της πρωτεύουσας της χώρας, του Αλγερίου στη δυτική περιοχή των Ωτ Πλαιν, στα όρη Τελ του Άτλαντα και περίπου 150 χλμ. από την ακτή της Μεσογείου. Εξυπηρετείται από το Αεροδρόμιο Αμπντελχαφίντ Μπουσύφ Μπου Σεκίφ.

Ετυμολογία 
Το όνομα της πόλης σημαίνει «λέαινα» στη βερβερική γλώσσα, και αποτελεί αναφορά στα βερβερικά λιοντάρια που διαβιούσαν σε αυτήν την περιοχή. Τοπωνύμια του Μαγκρέμπ όπως τα Οράν (Ουχράν) που σημαίνει «λιοντάρι», και Σουκ Αχράς που σημαίνει «Αγορά των Λιονταριών» έχουν την ίδια ετυμολογική πηγή.

Πληθυσμός 
Η πόλη είχε πληθυσμό 178.915 κατοίκων το 2008 από 148.850 το 1998, σημειώνοντας ετήσια αύξηση 1,89%.

Πολιτική 
Η επαρχία υπέστη σφαγές (η μεγαλύτερη ήταν η σφαγή του Σιντ Ελ-Αντρί το 1997), δολοφονίες και βομβιστικές επιθέσεις κατά τη διάρκεια του εμφύλιου πολέμου της Αλγερίας, αν και λιγότερο από τις περιοχές κοντά στο Αλγέρι. Το Africa Institute ανέφερε σε μονογραφία τον Μάιο του 2004 ότι η «άγονη και ορεινή τοποθεσία έχει διευκολύνει τις τρομοκρατικές δραστηριότητες». Η Βάση Γνώσεων για την Καταπολέμηση της Τρομοκρατίας (MIPT) αναφέρει ότι το Τιαρέτ «αποτελεί συχνή περιοχή επιθέσεων της ομάδας Αλ Κάιντα στο Ισλαμικό Μαγκρέμπ.

Ιστορία 
Η επαρχία έχει κατοικηθεί από την αρχαιότητα και υπάρχουν πολυάριθμα μεγαλιθικά μνημεία. Χρησίμευσε ως ρωμαϊκός σταθμός και φρούριο, την Τινγκαρτία. Κοντά στο Τιαρέτ είναι τα Τζένταρς, τα οποία είναι αρχαία μαυσωλεία. Τα κτίρια καταδεικνύουν ότι η περιοχή κατοικήθηκε κατά την Ύστερη αρχαιότητα από μια φυλή Βερβέρων, η οποία μπορούσε να κατασκευάζει κτίσματα με πέτρες. 

Το Τιαρέτ αναπτύχθηκε ως τόπος υπό την κυριαρχία μικρών φυλετικών βερβερικών βασιλείων. Το πρώτο εξ αυτών ήταν η Ρουσταμιδική δυναστεία μεταξύ 761 και 909 όταν το Τιαρέτ ήταν πρωτεύουσα της περιοχής. Ωστόσο, αυτή η πρωτεύουσα ενδεχομένως να βρισκόταν 10 χλμ. δυτικά της σημερινής τοποθεσίας. Ιδρύθηκε αρχικά από τον Αμπντ αλ-Ραχμάν Ρουσταμίντ, Ιμπάντι θεολόγο από το Ευρύτερο Ιράν. Το Τιαρέτ λέγεται ότι ήταν σχετικά προοδευτικό και δημοκρατικό, αποτελώντας ένα κέντρο για λογίους που επέτρεψε ένα ευρύ φάσμα αιρέσεων και κινήσεων, κυρίως του Μουτάζιλα. Υπήρχαν πολλοί Εβραίοι οι οποίοι ζούσαν στην περιοχή μέχρι τουλάχιστον τον 10ο αιώνα, συμπεριλαμβανομένου του λόγιου και ιατρού Τζούντα ιμπν Κουραΐς ο οποίος έγινε ο ιατρός του Εμίρη του Φεζ. 

Το Τιαρέτ καταλαμβάνει ένα στρατηγικό ορεινό πέρασμα στα 1.083 μέτρα και έτσι ήταν το κλειδί για την κυριαρχία στο κεντρικό Μαγκρέμπ. Αργότερα, από τις αρχές του 8ου αιώνα, ήταν το βασικό βόρειο άκρο του κλάδου της Δυτικής Αφρικής του δουλεμπορίου. Ως εκ τούτου, πρόσφερε ένα επικερδή εισόδημα από τους φόρους επί του εμπορίου. 

Από το έτος 911 το Τιαρέτ έγινε αντικείμενο διαμάχης από διάφορες φυλές. Καταλήφθηκε αρχικά από τον Μασάλα ιμπν Χάμπους των Μικνάσα το έτος 911, σε συμμαχία με το Χαλιφάτο των Φατιμιδών. Τέλος, το 933, πέρασε στα χέρια των Φατιμιδών. Μετά το 933 το Τιαρέτ έπαψε να είναι πρωτεύουσα ενός χωριστού κράτους. Το μεγαλύτερο μέρος του πληθυσμού εξορίστηκε στην Ουάργκλα και στη συνέχεια διέφυγε στην αφιλόξενη κοιλάδα του Μ'Ζαμπ. Από το 933, το Τιαρέτ προσέλκυσε πολλούς Χαριζίτες μουσουλμάνους αποίκους από το Ιράκ. 

Από το 933 διοικούνταν ως τμήμα του Βασιλείου του Τλεμσέν και τον 16ο αιώνα πέρασε στην Οθωμανική Αυτοκρατορία. Το 1843 πέρασε στους Γάλλους αφού νίκησαν τον Εμίρη Αμπντελκάντερ Ελ Ντζεζαΐρι. 

Η σύγχρονη πόλη του Τιαρέτ είναι χτισμένη γύρω από ένα γαλλικό οχυρό του 1845. Η νέα πόλη προσέλκυσε πολλούς εποίκους από τη Γαλλία και η περιοχή άκμασε. Σιδηροδρομική γραμμή μήκους 200 χλμ. έφτασε το 1889, συνδέοντας την πόλη με το Μοσταγκανέμ.

Κλίμα 
Στο Τιαρέτ υπάρχει μεσογειακό κλίμα (Κλιματική ταξινόμηση Κέππεν Csa). Το χειμώνα υπάρχουν περισσότερες βροχοπτώσεις από ότι το καλοκαίρι. Η μέση ετήσια θερμοκρασία είναι 14,7 °C. Περίπου 529 χιλιοστά βροχόπτωσης πέφτουν ετησίως.

Παραπομπές 

Πόλεις της Αλγερίας